**Menina planina, 1. 7. 2023**

**Nagovor ministra za notranje zadeve Boštjana Poklukarja (velja govorjena beseda)**

Danes smo se zbrali na Menini planini, da se poklonimo spominu na borke in borce 6. Šlandrove in 11. Zidanškove brigade ter spominu na legendarnega partizanskega komandanta, pokojnega Franca Severja – Franto.

Menina planina je med drugo svetovno vojno nudila zatočišče slovenski partizanski vojski, tukaj so tik pred koncem druge svetovne vojne potekali srditi boji z okupatorjem za osvoboditev naše domovine, mnogo partizank in partizanov je v gozdovih Menine žal tudi padlo.

V začetku aprila leta 1941 so Slovenijo ob pomoči domačih izdajalcev zasedli nemški, italijanski in madžarski okupatorji ter posamezne dele našega ozemlja priključili nemškemu rajhu, Kraljevini Italiji in Madžarski, manjši del ozemlja ob Sotli in v Beli Krajini pa si je prisvojila tudi marionetna Neodvisna država Hrvaška.

»Naredite mi to deželo spet nemško!« je ob obisku Maribora ukazal nacistični vodja Adolf Hitler. Po teh zastrašujočih besedah je bil slovenski narod pred prelomno odločitvijo: Ali upor ali kolaboracija?

Okupator je hitro pokazal svoj krvoločni obraz in začel z izgonom prebivalstva v koncentracijska taborišča, zapiral, mučil in streljal je talce, izvajal prisilno mobilizacijo, prepovedal slovenski jezik in sistematično potujčeval slovenski narod, izvajal holokavst ter se z zverinskimi zločini izživljal nad slovenskim narodom.

Okupatorjev grozovit teror in zastrašujoča represija je v zavednih Slovenkah in Slovencih rodil silovit upor. V noči s 26. na 27. april leta 1941 so predstavniki Zveze komunistov, Krščanskih socialistov, Sokolov ter slovenski kulturni delavci ustanovili Osvobodilno fronto, pod vodstvom katere se je na ozemlju današnje Slovenije začel upor proti okupatorju.

Prve oborožene vstaje so prerasle v organiziran boj za lasten dom, rodno grudo in svobodo naše domovine. Mnogi narodnozavedni domoljubi se niso ustrašili močnih okupatorjevih vojaških in policijskih sil. Niso se ustrašili izdaj, mučenja v zaporih, streljanja talcev in internacije v koncentracijska taborišča, ampak so že v prvih mesecih okupacije odšli v bližnje gozdove, kjer so nastale prve vojaške formacije, ki so kmalu prerasle v slovensko partizansko vojsko.

V začetku leta 1945 je nacistična Nemčija že izgubljala vojno, vendar so v Sloveniji še vedno potekali siloviti spopadi, saj je preko našega ozemlja potekal strateško pomemben koridor za umik nemške armadne skupine E, ki se je skupaj s kvizlinškimi enotami umikala z Balkana proti Avstriji.

Ker so enote slovenske partizanske vojske učinkovito blokirale komunikacije in strateške točke v smeri Avstrije, je nemška vojska še siloviteje napadala partizanske enote ter poskušala izsiliti svoj umik.

Nemška 14. SS divizija Galicija, ki je štela 12 tisoč dobro oboroženih in izurjenih mož z oklepniki in topništvom, je v začetku marca 1945 v Tuhinjski dolini vse bolj pritiskala na 6. in 11. partizansko brigado, zato se je morala taktično umakniti na Menino planino.

Obe brigadi sta šteli dobrih 500 bork in borcev, vodil jo je še ne dvaindvajsetletni partizanski komandant operativnega štaba Franc Sever – Franta. Borke in borci, izmučeni od stalnih nemških hajk ter prezebli od še vedno hude zime, so se utaborili na Menini.

Ker se je nemški obroč vse bolj zapiral, Franta pa je dobro vedel, da borke in borci nimajo dovolj streliva in opreme, da bi lahko prav dolgo zdržali na položajih, je ukazal preboj najprej proti Motniku, potem še proti Černivcu.

Ker se borkam in borcem ni uspelo prebiti mimo nemških položajev, so se vrnili nazaj v tabor. Kljub strahotni izčrpanosti so bili trdno odločeni, da poskusijo še enkrat prebiti obroč. V največji tišini so ponoči odšli na pot, s seboj so imeli tudi ranjence. Kmalu so pred seboj zagledali sence nemških vojakov, zato so legli na tla in čakali na spopad. A Nemci jih na srečo niso opazili in so odšli mimo ter tako omogočili partizanski vojski majhno vrzel za izmik, pri Špitaliču pa dokončen preboj iz tesnega obroča esesovcev. Na smrt utrujeni, lačni in prezebli borci so bili presrečni, da so preživeli, mladi komandant Franta pa ponosen, da je svoje borke in borce pripeljal žive iz smrtonosne pasti Menine planine.

Spoštovani,

borke in borci so vsem nam najsvetlejši zgled, kako se je treba boriti za svobodo svojega naroda, našo lastno domovino Slovenijo in boljši jutri.

Mnogi so za svobodo domovine dali tisto najsvetejše – svoje lastno življenje – zato je naša sveta dolžnost, da se spominjamo teh hrabrih bork in borcev ter njihovih junaških dejanj, ki so jih povezovale vrednote pristnega tovarištva, fanatičnega poguma, neverjetna predanost ideji upora ter sanje o svobodi.

V zadnjih letih smo tudi v Sloveniji videli, kako krhka je lahko naša demokracija, zato smo na zadnjih volitvah množično rekli NE politiki izključevanja, zmerjanja in razgradnje pravne države.

Zato prav tukaj, na tem svetem kraju, kjer je zemlja prepojena s krvjo naših junakov, znova in znova zelo na glas povem, da nikoli ne bomo dovolili, da se potvarja naša zgodovina, nikoli ne bomo dovolili, da narodni izdajalci postanejo junaki, in nikoli, prav zares nikoli ne bomo dovolili, da poraženci druge svetovne vojne postanejo zmagovalci!

Danes živimo v miru in svobodi demokratičnega sveta, vse bolj se zavedamo svojih pravic in svoboščin, ni nam vseeno, kdo nam vodi državo. Naši vladi, vladi dr. Roberta Goloba, državljanke in državljani zaupamo, živimo v varni državi in relativni blaginji, občutljivi smo do šibkih in socialno ogroženih.

Kot minister za notranje zadeve vam zagotavljam, da je slovenska policija demokratična, avtonomna, enotna in moderna organizacija, ki spoštuje človekove pravice in temeljne svoboščine vsakega posameznika ter izvaja svoje zakonske naloge in pristojnosti. Slovenski policiji državljanke in državljani vse bolj zaupamo in smo lahko ponosni na njo, slovenske policistke in policisti pa so v službi ljudi in za ljudi!

Naj se na koncu zahvalim vsem vam, ki ste se danes prišli poklonit spominu na borke in borce 6. Šlandrove in 11. Zidanškove brigade ter njihovega legendarnega komandanta Franca Severja – Franto. Obljubim vam, da bomo častili spomin na njih, vse dokler bo obstajal slovenski narod!

Hvala vam, slava našim junakom in srečno, Slovenija!